Burjassot aprova el seu Reglament d’Honors i Distincions
2025-07-24

El Ple de l’Ajuntament de Burjassot, en la seua sessió plenària del mes de maig, ha aprovat amb els vots a favor del PSPV-PSOE, Compromís, PP i Ciudadanos i el vot en contra d’EU i Totes amb Burjassot, el seu Reglament d’Honors i Distincions, dels títols i condecoracions oficials del Consistori.

En aquest reglament s’arrepleguen els requisits a complir i els procediments a seguir en el cas que l’Ajuntament de Burjassot nomene un fill adoptiu o predilecte, concedisca la medalla de la ciutat, en les seues dues categories, medalla d’or o de plata, o condecoracions i distincions oficials.

Totes les distincions que atorgue l’Ajuntament de Burjassot, tal com es desprén del text, “tenen caràcter exclusivament honorífic, donant dret únicament a les actuacions de tal índole que s’estableixen expressament en el Reglament per a cadascuna d’elles, sense que en cap cas puga derivar-se un altre dret, ni administratiu ni econòmic”.

La iniciativa per a concedir qualsevol distinció podrà procedir “de l’Alcaldia o de set membres, almenys, de la Corporació, de qualsevol organisme oficial o entitat pública, d’entitats privades i d’associacions, sempre que un i un altre cas siga avalat per l’Alcaldia i per iniciativa subscrita, almenys, per cinc-cents veïns”. Els nomenaments i concessions de condecoracions “es concediran pel Ple de l’Ajuntament i es lliuraran a l’interessat en sessió ordinària o extraordinària”.

El reglament també arreplega que l’Ajuntament “podrà privar de les distincions que són objecte del Reglament a qui incórrega en actes o manifestacions que aconsellen aquesta mesura extrema”.